農家歌
作者：陸游
朝代：宋

paragraphs: 村東買牛犢，舍北作牛屋。
飯牛三更起，夜寐不敢熟。
茫茫陂水白，纖纖稻秧綠。
二月鳴搏黍，三月號布穀。
爲農但力作，瘠鹵變衍沃。
腰鐮卷黄雲，踏碓舂白玉。
八月租稅畢，社甕醲如粥。
老稚相扶携，閭里迭追逐。
坐令百世後，復睹可封俗。
君不見朱門玉食烹萬羊，不如農家小甑吳粳香。